В резултат от споразуменията папата призовава католическите владетели на нов кръстоносен поход в помощ на Константинопол. През 1443 – 1444 година папската държава, Венеция и Бургундия изграждат голям флот, който действа срещу османците в Егейско море и заема Проливите (Дарданели). В същото време започва голям поход на католическите сили срещу османската държава. Под главното командване на трансилванския войвода Янош Хуняди и полско-унгарския крал Владислав III, кръстоносната армия прекосява Дунава и настъпва успешно в България с подкрепата на сръбски и влашки военни части. Въпреки това християнската коалиция търпи разгром срещу турците в решаващата Битка при Варна през 1444 година. Това поражение слага край на надеждите за спасение, а съдбата на Константинопол е предопределена – след по-малко от десетилетие ромейската столица пада под властта на турския султан, с което Византийската империя е ликвидирана.